UE – presiuni pentru începerea negocierilor de aderare cu Bosnia
Germania s-a alăturat marți grupului de țări europene care sunt în favoarea începerii imediate a negocierilor de aderare cu Bosnia-Herțegovina, în timp ce Franța consideră că progresul acestei țări este în continuare "extrem de limitat", arată Katimerini, citat de Rador Radio România.
Șapte țări (Austria, Croația, Cehia, Grecia, Italia, Slovacia și Slovenia) au solicitat recent printr-o scrisoare începerea negocierilor cu Bosnia în cadrul summitului UE programat pentru joi și vineri. Această decizie necesită unanimitatea celor 27 de state membre UE. Comisia Europeană a emis o recomandare favorabilă pe 12 martie, salutând "progresul impresionant" realizat de această mică țară balcanică.
În cadrul unei întâlniri desfăşurate marți la Bruxelles, ministrul german pentru Afaceri Europene, Anna Lührmann, a declarat că guvernul său este "în favoarea începerii imediate a negocierilor de aderare" cu Bosnia. "Cred că am văzut progrese cu adevărat clare în ceea ce privește reformele în Bosnia și Herțegovina în ultimele luni și că ar trebui să le onorăm", a adăugat oficialul, precizând că se așteaptă să fie în acord cu parlamentul german în această privință.
Şi secretarul de stat din România pentru Afaceri Europene, Daniela Grigore Gîtman, a exprimat susţinerea ţării sale.
Alte țări, inclusiv Franța, Țările de Jos și Danemarca, par mai rezervate. "Credem că eforturile care au fost depuse din decembrie anul trecut au fost extrem de limitate", a declarat ministrul francez al Europei, Jean-Noël Barrot. "Trebuie să continuăm să încurajăm liderii bosniaci să depună eforturi pentru a atinge obiectivele care au fost stabilite", a continuat el, "astfel încât să ajungem la momentul potrivit la o deschidere semnificativă a negocierilor de aderare". (Traducerea: Carolina Ciulu)
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank